Document ID: 32011D0512

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 18ης Αυγούστου 2011 για την τροποποίηση του παραρτήματος I της απόφασης 2004/211/ΕΚ όσον αφορά τις καταχωρίσεις για το Μπαχρέιν και τον Λίβανο στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ευρωπαϊκή Ένωση [κοινοποιηθείσα υπό τον αριθμό Ε(2011) 5863] (Κείμενο που παρουσιάζει ενδιαφέρον για τον ΕΟΧ) (2011/512/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 3 στοιχείο α), Έχοντας υπόψη την οδηγία 2009/156/ΕΟΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών (2) και τις εισαγωγές προέλευσης τρίτων χωρών, και ιδίως το άρθρο 12 παράγραφοι 1 και 4 και την εισαγωγική φράση του άρθρου 19 και τα στοιχεία α) και β) του άρθρου 19, Εκτιμώντας τα ακόλουθα: (1) Με την οδηγία 92/65/ΕΟΚ καθορίζονται οι όροι που εφαρμόζονται στις εισαγωγές ζώων, σπέρματος, ωαρίων και εμβρύων. Οι όροι αυτοί πρέπει να είναι τουλάχιστον ισοδύναμοι με τους όρους που εφαρμόζονται στο εμπόριο μεταξύ κρατών μελών. (2) Η οδηγία 2009/156/ΕΚ καθορίζει τους όρους υγειονομικού ελέγχου που διέπουν τις εισαγωγές ζώντων ιπποειδών στην Ένωση και προβλέπει ότι οι εισαγωγές ιπποειδών στην Ένωση επιτρέπονται μόνον από τρίτες χώρες, οι οποίες είναι απαλλαγμένες από τη νόσο μάλη για περίοδο έξι μηνών. (3) Η απόφαση 2004/211/ΕΚ της Επιτροπής, της 6ης Ιανουαρίου 2004, για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕΟΚ και 94/63/ΕΚ (3) καταρτίζει κατάλογο τρίτων χωρών ή περιοχών αυτών όπου εφαρμόζεται η διοικητική διαίρεση σε περιφέρειες, από τις οποίες τα κράτη μέλη επιτρέπουν την εισαγωγή ιπποειδών και σπέρματος, ωαρίων και εμβρύων των ιπποειδών και αναφέρει τους άλλους όρους που εφαρμόζονται σε τέτοιου είδους εισαγωγές. Ο κατάλογος αυτός παρουσιάζεται στο παράρτημα I της εν λόγω απόφασης και περιλαμβάνει εγγεγραμμένους ίππους και σπέρμα ίππων από τον Λίβανο. (4) Η Περιφερειακή Επιτροπή για τη Μέση Ανατολή του Παγκόσμιου Οργανισμού για την Υγεία των Ζώων (OIE) ενημέρωσε την Επιτροπή ότι επιβεβαιώθηκαν κρούσματα μάλης (Burkholderia mallei) σε ιπποειδή στον Λίβανο από ένα εργαστήριο αναφοράς του OIE. (5) Επομένως, η είσοδος εγγεγραμμένων ίππων και σπέρματός τους από τον Λίβανο δεν πρέπει πλέον να επιτρέπεται. Συνεπώς, είναι αναγκαίο να τροποποιηθεί η καταχώριση για τον Λίβανο στον κατάλογο του παραρτήματος I της απόφασης 2004/211/ΕΚ. (6) Τον Απρίλιο του 2010 η Επιτροπή έλαβε έκθεση στην οποία επιβεβαιώνεται η εμφάνιση κρουσμάτων της νόσου μάλης στις βόρειες περιοχές του Μπαχρέιν. Με σκοπό να ανασταλεί η είσοδος εγγεγραμμένων ίππων στην Ένωση καθώς και του σπέρματος, των ωαρίων και των εμβρύων τους, η Επιτροπή εξέδωσε την απόφαση 2010/333/ΕΕ, της 14ης Ιουνίου 2010, για την τροποποίηση της απόφασης 2004/211/ΕΚ όσον αφορά τις καταχωρίσεις για το Μπαχρέιν και τη Βραζιλία στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ευρωπαϊκή Ένωση (4). (7) Μια αποστολή κτηνιατρικής επιθεώρησης που πραγματοποιήθηκε στο Μπαχρέιν τον Ιούνιο του 2011 διαπίστωσε ότι υπήρχαν επαρκή στοιχεία που αποδείκνυαν ότι το Μπαχρέιν εφάρμοζε μέτρα ελέγχου της νόσου στον Βορρά και ότι η επιτήρηση που εφαρμοζόταν σε όλο το έδαφος του Μπαχρέιν επιβεβαίωνε τη διαρκή απουσία της νόσου αυτής στις νότιες περιοχές του Μπαχρέιν. Επιπλέον, το Μπαχρέιν εφάρμοσε ελέγχους των μετακινήσεων, μεταξύ άλλων, επέβαλε αυστηρή απαγόρευση των μετακινήσεων ιπποειδών από τις βόρειες περιοχές της επικράτειας του Μπαχρέιν στις νότιες περιοχές της κυρίως νήσου του Μπαχρέιν. Συνεπώς, είναι δυνατόν να εφαρμοστεί διοικητική διαίρεση του Μπαχρέιν σε περιφέρειες, ώστε να επιτραπεί η προσωρινή αποδοχή και οι εισαγωγές εγγεγραμμένων ίππων από τις νότιες περιοχές της κυρίως νήσου του Μπαχρέιν στην Ένωση. (8) Συνεπώς, είναι αναγκαίο να τροποποιηθεί η καταχώριση για το Μπαχρέιν και να παρασχεθούν λεπτομέρειες σχετικά με την οριοθέτηση των νότιων περιοχών του Μπαχρέιν στον κατάλογο του παραρτήματος I της απόφασης 2004/211/ΕΚ. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα I της απόφασης 2004/211/ΕΚ τροποποιείται ως εξής: 1) η καταχώριση για τον Λίβανο αντικαθίσταται από την ακόλουθη: «LB Λίβανος LB-0 Ολόκληρη η χώρα E - - - - - - - - -» 2) η καταχώριση για το Μπαχρέιν αντικαθίσταται από την ακόλουθη: «BH Μπαχρέιν BH-0 Ολόκληρη η χώρα E - - - - - - - - - BH-1 Νότιες περιοχές της κυρίως νήσου του Μπαχρέιν (βλέπε πλαίσιο 4 για λεπτομέρειες) E X - X - - - - - -» 3) προστίθεται το πλαίσιο 4 σύμφωνα με το παράρτημα. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 18 Αυγούστου 2011.

Classification Labels:
105
986
703
36

Label Descriptions:
{"105": "ΚΤΗΝΟΤΡΟΦΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2442
711
614
5962
2711
2705

EuroVoc IDs (Expanded): 2442
711
614
5962
2711
2705

Dataset Source: meu

Split: dev